**การเสวนาวิชาการเรื่อง “ร่วมหาทางออกกรณีค่าโง่คลองด่าน หยุดความเสียหายของชาติ”**

ร่วมจ้ดโดย

สถาบันเอเชียศึกษา จุฬาลงกรณ์มหาวิทยาลัย

ศูนย์ศึกษาและจัดการความขัดแย้ง จุฬาลงกรณ์มหาวิทยาลัย

มูลนิธิบูรณะนิเวศ

วันพฤหัสบดีที่ ๑๒ พฤษภาคม ๒๕๕๙ เวลา ๐๘.๓๐ - ๑๒.๐๐ น.

ณ ห้องประชุมสารนิเทศน์ จุฬาลงกรณ์มหาวิทยาลัย ถนนพญาไท กรุงเทพฯ

.................................................

 เป็นที่ทราบกันดีว่า โครงการออกแบบรวมก่อสร้างระบบรวบรวมและบำบัดน้ำเสียเขตควบคุมมลพิษ จังหวัดสมุทรปราการ ในพื้นที่ตำบลคลองด่าน เกิดขึ้นมาได้จากการทุจริตคอร์รัปชั่นที่มีผู้เกี่ยวข้องจำนวนมาก นับตั้งแต่นักการเมืองผู้ดำรงตำแหน่งรัฐมนตรี ข้าราชการระดับสูง บริษัทเอกชนผู้รับเหมาก่อสร้าง บริษัทที่ปรึกษาด้านสิ่งแวดล้อม ไปจนถึงข้าราชการระดับล่างจำนวนมาก ทำให้มูลค่าโครงการเพิ่มสูงขึ้นจากโครงการที่แท้จริงเป็นหมื่นล้านบาท การต่อสู้และร่วมกันขุดคุ้ยของการทุจริตคอร์รัปชั่นของชาวบ้านและอีกหลายภาคส่วนที่เกี่ยวข้อง จนมีผลทำให้โครงการนี้ต้องยุติลงเมื่อวันที่ ๒๔ กุมภาพันธ์ พ.ศ. ๒๕๔๖ และรัฐบาลมีการตั้งคณะกรรมการขึ้นมาหลายชุดสอบสวนหาข้อเท็จจริงต่างๆ ที่เกี่ยวข้องกับการทุจริต และมีการฟ้องศาลเพื่อดำเนินคดีกับผู้ที่เกี่ยวข้องกับการทุจริตทั้งนักการเมืองและข้าราชการประจำนับหลายคดีด้วยกัน อาทิเช่น คณะกรรมการป้องกันและปราบปรามการทุจริตแห่งชาติ (ปปช) ได้มีการฟ้องคดีต่อศาลฎีกาแผนกคดีอาญาของผู้ดำรงตำแหน่งนักการเมือง และเมื่อปี พ.ศ. ๒๕๕๐ ศาลพิพากษาลงโทษจำคุกนายวัฒนา อัศวเหม เป็นเวลา ๑๐ ปี นอกจากนี้ หลังยุติโครงการ ๑ ปี กรมควบคุมมลพิษยังได้ว่าจ้างทนายความเอกชนเป็นผู้ฟ้องกิจการร่วมค้า NVPSKG บรรดาบริษัทและกรรมการของบริษัทซึ่งเป็นสมาชิกกิจการร่วมค้า NVPSKG ตลอดจนนายวัฒนา อัศวเหม และบริษัทของนายวัฒนารวม ๑๙ รายต่อศาลแขวงดุสิต เพื่อเรียกค่าเสียหายคืนจากกิจการร่วมค้า NVPSKG หรือกลุ่มบริษัทผู้รับเหมาก่อสร้างซึ่งเบื้องหลังมีนักการเมืองและเครือญาติเป็นผู้ถือหุ้น การต่อสู้คดีนี้ได้ยืดเยื้อมาถึงปัจจุบันและกำลังอยู่ในการพิจารณาของศาลฎีกา

 ขณะเดียวกัน กิจการร่วมค้า NVPSKG ได้พึ่งกลไกของสำนักงานอนุญาโตตุลาการเพื่อปกป้องตนเอง ด้วยการฟ้องคดีอนุญาโตตุลาการและเรียกค่าเสียหายจากกรมควบคุมมลพิษที่บอกเลิกสัญญาโครงการ จำนวน ๒๑ รายการ คิดเป็นเงิน ๔,๙๘๓,๓๔๒,๓๘๓ บาท และเงินสกุลสหรัฐฯ อีก ๓๑,๐๓๕,๗๘๐ เหรียญสหรัฐฯ รวมเป็นเงินทั้งหมดประมาณ ๖,๒๐๐ ล้านบาทพร้อมดอกเบี้ยด้วย ต่อมาวันที่ ๒๑ มกราคม ๒๕๕๔ คณะอนุญาโตตุลาการได้มีคำชี้ขาดให้กรมควบคุมมลพิษชำระเงินค่าจ้าง ค่าเสียหาย รวมดอกเบี้ยตามข้อเรียกร้องของกลุ่มกิจการร่วมค้า พร้อมดอกเบี้ยอีกร้อยละ ๗.๕ ต่อปี นับตั้งแต่วันที่ ๒๘ กุมภาพันธ์ ๒๕๔๖ จนกว่าจะชำระเสร็จและคืนหนังสือค้ำประกันพร้อมค่าธรรมเนียมอื่นๆ แม้ว่ากรมควบคุมมลพิษได้ยื่นคัดร้องเพื่อให้เพิกถอนคำวินิจฉัยของอนุญาโตตุลาการต่อศาลปกครองกลางและศาลปกครองสูงสุดตามลำดับ แต่ในที่สุดทั้งศาลปกครองกลางและศาลปกครองสูงสุดได้คำพิพากษาเห็นพ้องกับคำวินิจฉัยของอนุญาโตตุลาการที่สั่งให้กรมควบคุมมลพิษชำระเงินตามสัญญาจ้างพร้อมค่าเสียหายอันเกิดจากการผิดสัญญาให้แก่กิจการร่วมค้า NVPSKG

 ต่อมารัฐบาลของพลเอกประยุทธ์ จันทร์โอชา ได้มีมติคณะรัฐมนตรีเมื่อวันที่ ๑๗ พฤศจิกายน ๒๕๕๘ เห็นชอบให้สำนักงบประมาณเบิกจ่ายงบรวมเป็นเงิน ๙,๘๙๑,๐๖๐,๙๐๑.๑๐ บาท เพื่อให้กระทรวงทรัพยากรธรรมชาติและสิ่งแวดล้อมนำไปชำระแก่กลุ่มกิจการร่วมค้า NVPSKG โดยจะแบ่งการชำระเงินออกเป็น ๓ งวด คือ **งวดแรก-** ภายในวันที่ ๒๑ พฤศจิกายน ๒๕๕๘ ชำระ ๔๐% ของค่าเสียหายทั้งหมด เป็นเงินกว่า ๓,๑๗๔ ล้านบาท และอีกกว่า ๒๑.๗๑ ล้านเหรียญสหรัฐ, **งวดที่ ๒**-ภายในวันที่ ๒๑ พฤษภาคม ๒๕๕๘ ชำระ ๓๐% ของค่าเสียหายทั้งหมด เป็นเงิน ๒,๓๘๐ ล้านบาท และอีกกว่า ๑๖.๘๘ ล้านเหรียญ, และ**งวดที่ ๓**- ภายในวันที่ ๒๑ พฤศจิกายน ๒๕๕๙ ชำระ ๓๐% ของค่าเสียหายทั้งหมด เป็นเงิน ๒,๓๘๐ ล้านบาท และอีกกว่า ๑๖.๘๘ ล้านเหรียญ

 การตัดสินใจดังกล่าวก่อให้เกิดกระแสการวิพากวิจารณ์อย่างกว้างขวางทั้งจากผู้เกี่ยวข้องและสื่อมวลชนที่ติดตามกรณีการทุจริตคลองด่าน ซึ่งดำเนินมายาวนานถึง ๑๙ ปี นับตั้งแต่เริ่มต้นมีการทุจริตในปี พ.ศ. ๒๕๔๐ ที่นำไปสู่การเปลี่ยนแปลงพื้นที่ตั้งโครงการอันเนื่องจากผลประโยชน์ของการขายที่ดินของนายวัฒนา อัศวเหม มูลนิธิบูรณะนิเวศและดาวัลย์ จันทรหัสดี ตัวแทนชาวบ้านจากตำบลคลองด่านได้ร่วมกันแถลงข่าวคัดค้านการชำระค่าเสียหายแก่บริษัทเอกชนที่มีส่วนสำคัญของการ่วมกระทำการทุจริตเมื่อวันที่ ๑๙ พฤศจิกายน พ.ศ. ๒๕๕๘ ด้วยการเสนอให้รัฐบาลระงับการตัดสินใจเรื่องนี้เพื่อรอผลการพิจารณาของคดีอาญาที่กรมควบคุมมลพิษเป็นผู้ฟ้องเรียกค่าเสียหายจากภาคเอกชน ซึ่งศาลชั้นต้นได้พิพากษาให้กรมควบคุมมลพิษเป็นผู้ชนะคดีและมีคำสั่งให้จำคุกจำเลยรายละ ๓ ปี และขณะนี้อยู่ในระหว่างการพิจารณาของศาลฎีกา นอกจากนี้ตัวแทนมูลนิธิบูรณะนิเวศและชาวบ้านตำบลคลองด่านยังได้ยื่นหนังสือถึงประธานคณะกรรมการตรวจเงินแผ่นดิน (คตง.) เมื่อวันที่ ๑๐ มีนาคม พ.ศ. ๒๕๕๙ เพื่อเร่งจัดทำข้อเสนอแก่รัฐบาลให้หยุดการชำระค่าเสียหายแก่บริษัทเอกชนตามมติคณะรัฐมนตรีวันที่ ๑๗ พฤศจิกายน พ.ศ. ๒๕๕๘

 การเคลื่อนไหวของภาคประชาชนดังกล่าวได้รับความเห็นเชิงสนับสนุนจากนายวิชา มหาคุณ อดีตกรรมการ ป.ป.ช. และเสอนว่า รัฐบาลน่าจะชะลอการจ่ายเงินค่าโง่ให้กับกิจการร่วมค้า NVPSKG ไว้ก่อน เพื่อรอความชัดเจนใน ๓ ประเด็นคือ ๑) รอคำพิพากษาศาลชั้นต้นที่ยังอยู่ระหว่างการพิจารณาว่า เจ้าหน้าที่รัฐที่เกี่ยวข้องในคดีดังกล่าวกระทำผิดหรือไม่, ๒) การพิจารณาความรับผิดทางละเมิดต่อเจ้าหน้าที่ที่ยังไม่มีความชัดเจน เรื่องยังอยู่ที่ศาลปกครอง, ๓) กรณีที่กรมควบคุมมลพิษฟ้องบริษัทเอกชนผู้ขายที่ดินหลอกนำที่ดินสาธารณะมาขายแก่กรมฯ เพื่อนำมาใช้ในโครงการนี้ และกล่าวย้ำว่า กระบวนการยุติธรรมเกี่ยวกับการพิจารณาคดีทุจริตโครงการนี้ยังไม่จบสิ้น การให้จ่ายเงินให้บริษัทเอกชนเป็นเพียงมติ ค.ร.ม. ซึ่งไม่ถือเป็นกฎหมาย และสามารถที่จะเปลี่ยนแปลงได้ ขณะที่ประธานคณะกรรมการตรวจเงินแผ่นดินได้กล่าวแก่ตัวแทนภาคประชาชนที่เข้ายื่นหนังสือเมื่อวันที่ ๑๐ มีนาคม ที่ผ่านมาว่า กรณีนี้ยังมีทางออกอื่นที่ดีกว่า การเร่งชำระค่าเสียหายแก่บริษัทเอกชนตามมติ ค.ร.ม. และทาง คตง. ได้จัดทำข้อเสนอและความเห็นถึงรัฐบาลเช่นกัน

 งานเสวนาวิชาการที่จะมีขึ้นในวันที่ ๑๒ พฤษภาคม นี้เป็นอีกความพยายามของทุกภาคส่วนที่เกี่ยวข้องไม่ว่าจะเป็นข้าราชการ นักวิชาการ องค์กรภาคประชาชนและตัวแทนชาวบ้านคลองด่าน สื่อมวลชน และประชาชนผู้มีความห่วงใยต่อประเทศชาติ จะได้มาแลกเปลี่ยนความเห็นและร่วมกันเสนอทางออกแก่รัฐบาลและประเทศชาติโดยส่วนรวมเพื่อยุติความเสียหาย ไม่ว่าจะเป็นการเสียค่าโง่จำนวนมหาศาลอันเกิดจากการกระทำทุจริตหลายครั้งหลายหน รวมถึงการป้องกันการทุจริตคอร์รัปชั่นที่อาจจะเกิดขึ้นอีกในอนาคต และการเยียวยาแก้ปัญหาสิ่งแวดล้อมที่ถูกทอดทิ้งมานานเพราะผลพวงของการทุจริต

**วัตถุประสงค์**

 เพื่อเป็นเวทีสาธารณะสำหรับการแลกเปลี่ยนข้อมูล ความคิดเห็น และข้อเสนอต่างๆ สำหรับผู้ห่วงใยในประโยชน์ระยะยาวของประเทศและผู้ที่ได้เฝ้าติดตามการทุจริตเกี่ยวกับกรณีนี้มาอย่างต่อเนื่องว่า

1. ทางออกหรือแนวทางที่เหมาะสมสำหรับรัฐบาลในการระงับการจ่ายค่าเสียหายหรือ "ค่าโง่" กรณีคลองด่านครั้งต่อไปตามมติ ค.ร.ม.
2. รัฐบาลและสังคมจะมีทางออกอย่างไรได้บ้างในการสะสางการทุจริต ยุติความเสียหายและจะแก้ไขสิ่งที่ผิดให้ถูกต้อง

**องค์กรร่วมจัดการเสวนา**

1. สถาบันเอเชียศึกษา จุฬาลงกรณ์มหาวิทยาลัย
2. ศูนย์ศึกษาและจัดการความขัดแย้ง จุฬาลงกรณ์มหาวิทยาลัย
3. มูลนิธิบูรณะนิเวศ

**วัน เวลา สถานที่**

 วันพฤหัสบดีที่ ๑๒ พฤษภาคม ๒๕๕๙ ณ ห้องประชุมสารนิเทศ จุฬาลงกรณ์มหาวิทยาลัย เวลา ๐๘.๓๐ - ๑๒.๐๐ น.

**วิทยากรร่วมเสวนา**

1. คุณรสนา  โตสิตระกูล  อดีตสมาชิกวุฒิสภากรุงเทพ
2. ศาสตราจารย์พิเศษ วิชา มหาคุณ คณบดีคณะนิติศาสตร์ มหาวิทยาลัยรังสิต, อดีตกรรมการป้องกันและปราบปรามการทุจริตแห่งชาติ และอดีตประธานแผนกคดีเยาวชนและครอบครัวในศาลฎีกา *(อยู่ระหว่างการติดต่อ)*
3. ศาสตราจารย์พิเศษชัยสิทธิ์ ตราชูธรรม ประธานกรรมการตรวจเงินแผ่นดิน *(อยู่ระหว่างการติดต่อ)*
4. คุณประสงค์ เลิศรัตนวิสุทธิ์ ผู้อำนวยการสถาบันอิศรา
5. คุณประพัฒน์ ปัญญาชาติรักษ์ อดีตรัฐมนตรีว่าการกระทรวงทรัพยากรธรรมชาติและสิ่งแวดล้อม
6. คุณณกฤช เศวตนันธน์ อดีตที่ปรึกษากฎหมายและทนายความในคดีอาญาของกรมควบคุมมลพิษ
7. คุณมานะ นิมิตรมงคล เลขาธิการองค์กรต่อต้านคอร์รัปชั่น (ประเทศไทย)
8. ศาสตราจารย์ สุริชัย หวั่นแก้ว ผู้อำนวยการศูนย์ศึกษาและจัดการความขัดแย้ง จุฬาลงกรณ์มหาวิทยาลัย
9. รศ.ดร.นวลน้อย ตรีรัตน์ ผู้อำนวยการสถาบันเอเชียศึกษา จุฬาลงกรณ์มหาวิทยาลัย
10. คุณเพ็ญโฉม แซ่ตั้ง ผู้อำนวยการมูลนิธิบูรณะนิเวศ
11. ดาวัลย์ จันทรหัสดี ผู้แทนกลุ่มเรารักคลองด่าน จังหวัดสมุทรปราการ

**ดำเนินรายการเสวนา**

 คุณสถาพร พงษ์พิพัฒน์วัฒนา  สื่อมวลชนที่ติดตามกรณีคลองด่าน

**จำนวนผู้ร่วมงาน**

 ประมาณ ๕๐ คน จาก หน่วยงานราชการ สถาบัน/หน่วยงานวิชาการ สำนักงานกฎหมาย เครือข่ายภาคประชาชน ประชาชนทั่วไป และสื่อมวลชน